IMPOSTOS: I.R.P.F

Os impostos son sempre impopulares xa que a ninguén lle gusta pagalos. Sempre sentimos que son cartos que se van das nosas mans, sen estar seguros en que xeito poden retornarnos. A pesares disto, cada vez estamos máis resignados a ver como aparecen máis e máis impostos, ou como suben os existentes dun ano a outro.

Os impostos son, entre outros, os medios de que dispón o Estado para financiar tódolos gastos e investimentos que realiza. Entre os gastos e investimentos que se abonan con estos ingresos están moitos que fan que a nosa vida, ou a vida doutros cidadáns da nosa comunidade, sexa mellor: estradas, hospitais, policía, bombeiros, pensións, diversos gastos sociais, e un longo etc. Unha parte destos ingresos consúmeos o propio Estado no seu mesmo funcionamento: gastos que realizan as propias administracións centrais, autonómicas ou locais, como por exemplo, o pago dos soldos dos funcionarios que traballan nelas. Hai outros gastos que poden parecer a algúns máis ben superfluos, e incluso indesexables, como poden se-los gastos militares. Unha parte destos ingresos desaparece como pago de intereses da deuda que foi acumulando o Estado na financiación máis ou menos acertada de distintas infraestructuras, ou simplemente para obter cartos cos que poder realiza-lo pago dos diversos gastos cando o importe total dos ingresos foi inferior ó de gastos.

A pesares de existir outros moitos impostos que o cidadán particular debe pagar directamente, o que máis doe ó peto nesta época, é o do IRPF (imposto da renda das persoas físicas), que é o imposto polo que o Estado recauda a contribución de cada persoa individual ou familia e que constitue os ingresos cos que se financiarán os gastos e investimentos colectivos.
Entre maio e xuño, que é a época na que hai que presenta-la liquidación deste imposto en España, comezamos a padecer suores frías mentras vamos cubrindo o impreso, ata descubrir se a declaración resulta positiva (a pagar) ou negativa (a devolver).

Cando resulta negativa, o que significa que Facenda debe devolvernos cartos, sentímonos moi contentos e ata suspiramos de alivio, como se gañaramos algún premio na lotería. Nembargantes, este resultado non implica que non teñamos que pagar nada por este imposto, senón que o que nos correspondía xa o aportamos con anterioridade nas retencións ás que sometimos ás nosas nóminas e nas contas correntes, en pagos fraccionados e en ingresos a conta. O que acontece cando a declaración resulta negativa, é simplemente que facenda xa obtivo de nós máis cartos dos que nos corresponderían pagar segundo a lei. A cantidade que nos restitue, é simplemente a diferencia entre o importe dos impostos que debemos abonar e o que xa adelantamos previamente coas retencións. É dicir, xa temos satisfeita a cantidade que o imposto nos asignaba con anterioridade, pouco a pouco para que non nos doa tanto e tamén para que non notemos demasiado que o estamos pagando, e á final, cando por fin cubramos-lo impreso, o que realmente estamos facendo é salda-las contas con Facenda.

Como aínda se soe tardar uns meses en recibi-los cartos da devolución, nunca se sabe se é mellor ca declaración resulte positiva ou negativa. No primeiro caso, Facenda non recibiu na súa totalidade o ingreso que ó contribuinte lle correspondería abonar a consecuencia da renda que obtivo no ano fiscal, e a cantidade que sexa diferencia, deberase abonar ó presentares a declaración. Existe a posibilidade de apraza-lo pago dunha parte desta cantidade, por tanto de retrasar aínda máis o pago. Se sae a devolver é que o Estado ten uns cartos que nos pertencen e que permaneceron no seu poder durante un periodo dun ano ou máis, xa que foi retido o ano anterior.

Como a ninguén lle gusta pagar máis impostos dos necesarios, adoitase busca-las distintas formas de diminui-la cuantía do pago, sempre legalmente. Ó chegares os últimos meses do ano, anteriores á data de abona-lo imposto, os máis previsores soen interesarse polas distintas 'ofertas' que os bancos anuncian para face-la declaración da renda máis levadeira. Ofrecen marabillosos plans de pensións, facendo nota-la cantidade de impostos que se aforrarían ó os contratar, amosan unhas contas vivenda cunhas condicións ventaxosísimas, que farían que se deixase de pagar moitos cartos, ou presentan distintos seguros cos que poder desgravar e investir con condicións moi ventaxosas debido ós impostos aforrados. Todo o que o pode permitir, tenta deste xeito quitarse un belisco máis ou menos grande dos impostos, contratando algunha ou varias das ofertas que se lle brindan. Pero todo isto poderíase ter feito ata o decembro pasado, xa non agora. O que non foi previsor dabondo, nestes intres estarase laiando por non ter investido un pouco máis nalgún producto que desgrave, para non ter que pagar tanto a Facenda. A estas alturas xa non ten remedio e só queda repetirnos, por enésimo ano consecutivo, que para a declaración deste non pasará igual e que á final deste periodo fiscal, sí que faremo-lo investimento marabilloso que nos axudará a baixa-lo importe dos nosos impostos.

Un pouco antes da campaña deste ano do IRPF, realizouse un anuncio por parte do goberno que aledará a moitos. Este anuncio é o dunha reforma do IRPF que contribuiría a unha baixada de impostos. Como acontece cada vez que se reforma algo polo goberno, algúns quedarán máis perxudicados co cambio e outros máis beneficiados, anque, polas informacións que van coñecéndose, o beneficio xeral será bastante maior cós perxuizos. O que sí estará claro é que variarán as regras do xogo con Facenda, así que todos deberemos coller lápiz, papel e calculadora, ou unha folla de cálculo, para saber como queda a nosa situación particular co novo imposto e descubrir se algúns dos investimentos que podemos estar realizando polos seus beneficios fiscais, deixa de ser interesante e o fose máis algún outro para o vindeiro ano.

De momento, este ano teremos que seguir co imposto que xa coñecemos e tentar que non nos de un ataque ó corazón ó vermos as cantidades que aparecen nas casiñas 'Cuota Líquida' e 'Cuota Diferencial'.

Jotape